b'\n_START_ARTICLE_\nIVOA\n_START_PARAGRAPH_\nTarptautinis virtuali\xc5\xb3 observatorij\xc5\xb3 susivienijimas, IVOA (angl. International Virtual Observatory Alliance)\xc2\xa0yra 2002 bir\xc5\xbeelio m\xc4\x97nes\xc4\xaf \xc4\xafkurta organizacija. Jos tikslai yra palengvinti ir suderinti prieig\xc4\x85 prie skirting\xc5\xb3 virtuali\xc5\xb3 observatorij\xc5\xb3 (sutr. VO) duomen\xc5\xb3 bei servis\xc5\xb3, sukuriant ir patvirtinant tam tikrus s\xc4\x85veikos standartus._NEWLINE_2014 metais IVOA apjungia 19 virtuali\xc5\xb3 observatorij\xc5\xb3 projekt\xc5\xb3 i\xc5\xa1 Argentinos, Arm\xc4\x97nijos, Australijos, Brazilijos, Kanados, Kinijos, Europos, Pranc\xc5\xabzijos, Vokietijos, Vengrijos, Indijos, Italijos, Japonijos, Kor\xc4\x97jos, Rusijos, Ispanijos, Ukrainos, Did\xc5\xbeiosios Britanijos ir JAV._NEWLINE_Nacionalini\xc5\xb3 virtuali\xc5\xb3 observatorij\xc5\xb3 vadovai \xc4\xafeina \xc4\xaf IVOA Vykdom\xc4\x85j\xc4\xaf komitet\xc4\x85. Pirmininkaujantis renkamas i\xc5\xa1 j\xc5\xb3 tarpo 1,5 met\xc5\xb3 kadencijai. Vykdomasis komitetas pasitarimams renkasi 3\xe2\x80\x934 kartus per metus.\n_START_SECTION_\nDarbo grup\xc4\x97s\n_START_PARAGRAPH_\nIVOA darbo sritis koordinuoja tokios grup\xc4\x97s:\n_START_SECTION_\nTaikomosios programos\n_START_PARAGRAPH_\nIVOA taikom\xc5\xb3j\xc5\xb3 program\xc5\xb3 grup\xc4\x97 pagrinde r\xc5\xabpinasi programin\xc4\x97mis priemon\xc4\x97mis, kurias astronomai naudoja prieigai prie virtuali\xc5\xb3 observatorij\xc5\xb3 duomen\xc5\xb3 ir servis\xc5\xb3. Ji moderuoja diskusij\xc5\xb3 forum\xc4\x85, atsi\xc5\xbevelgdama \xc4\xaf astronom\xc5\xb3 pageidavimus kuria ir vysto VO ir vartotoj\xc5\xb3 program\xc5\xb3 s\xc4\x85veikos standartus.\n_START_SECTION_\nDuomen\xc5\xb3 prieigos sluoksnis\n_START_PARAGRAPH_\nDuomen\xc5\xb3 prieigos darbin\xc4\x97 grup\xc4\x97 kuria standartus prieigai prie VO duomen\xc5\xb3. VO servisai turi palaikyti \xc5\xa1iuos standartus tam, kad vartotoj\xc5\xb3 programos gal\xc4\x97t\xc5\xb3 teisingai i\xc5\xa1sirinkti ir interpretuoti informacij\xc4\x85. Toki\xc5\xb3 standart\xc5\xb3 pavyzd\xc5\xbeiai yra SIAP6, angl. Simple Image Access Protocol\xc2\xa0\xe2\x80\x93 paprastasis vaizdin\xc4\x97s informacijos protokolas, SSAP7, angl. Simple Spectra Access Protocol\xc2\xa0\xe2\x80\x93 paprastasis spektrin\xc4\x97s informacijos protokolas, SCS8, angl. Simple Cone Search\xc2\xa0\xe2\x80\x93 paprastoji paie\xc5\xa1ka k\xc5\xabgio formos srityse.\n_START_SECTION_\nDuomen\xc5\xb3 modeliavimo grup\xc4\x97\n_START_PARAGRAPH_\nDuomen\xc5\xb3 modeliavimo grup\xc4\x97 atsakinga u\xc5\xbe standartus metaduomen\xc5\xb3, apra\xc5\xa1an\xc4\x8di\xc5\xb3 gautus i\xc5\xa1 steb\xc4\x97jim\xc5\xb3 arba teori\xc5\xa1kai modeliuojamus duomenis. Ji nagrin\xc4\x97ja s\xc4\x85ry\xc5\xa1ius tarp metaduomen\xc5\xb3, tyrin\xc4\x97ja, kokiu b\xc5\xabdu astronomai nori gauti, apdoroti ir interpretuoti astronominius duomenis, si\xc5\xablo tam atitinkamas priemones ir standartus.\n_START_SECTION_\nPaskirstytieji skai\xc4\x8diavimai ir Web servisai\n_START_PARAGRAPH_\nPaskirstyt\xc5\xb3j\xc5\xb3 skai\xc4\x8diavim\xc5\xb3 ir Web servis\xc5\xb3 darbin\xc4\x97 grup\xc4\x97 r\xc5\xabpinasi \xc5\xa1ios srities standartais. 2003 metais IAU generalin\xc4\x97je asambl\xc4\x97joje ji buvo sukurta i\xc5\xa1 dviej\xc5\xb3 atskir\xc5\xb3 paskirstyt\xc5\xb3j\xc5\xb3 skai\xc4\x8diavim\xc5\xb3 ir Web servis\xc5\xb3 grupi\xc5\xb3.\n_START_SECTION_\nResurs\xc5\xb3 registras\n_START_PARAGRAPH_\nResurs\xc5\xb3 registro darbo grup\xc4\x97 nustato IVOA registro strukt\xc5\xabr\xc4\x85 ir prieigos protokolus bei duomen\xc5\xb3 format\xc4\x85. Tai leid\xc5\xbeia astronomams surasti norim\xc4\x85 informacij\xc4\x85 (objektus, steb\xc4\x97jimo s\xc4\x85lygas, instrument\xc5\xb3 charakteristikas) bet kurioje virtualioje observatorijoje arba jai prieinamoje duomen\xc5\xb3 saugykloje.\n_START_SECTION_\nSemantika\n_START_PARAGRAPH_\nSemantikos grup\xc4\x97 tyrin\xc4\x97ja ir nustato semantikos standartus, reikalingus VO s\xc4\x85veikai. Ji r\xc5\xabpinasi astronomini\xc5\xb3 termin\xc5\xb3 bei teigini\xc5\xb3 prasme arba interpretacija, s\xc4\x85ry\xc5\xa1iais tarp koncepcij\xc5\xb3, santrumpomis. Darbo grup\xc4\x97 pri\xc5\xbei\xc5\xabri u\xc5\xbeklaus\xc5\xb3 terminologij\xc4\x85, vertimus, vartotojo s\xc4\x85sajos internacionalizacij\xc4\x85 ir lokalizacij\xc4\x85.\n_START_SECTION_\nVO u\xc5\xbeklaus\xc5\xb3 kalba\n_START_PARAGRAPH_\nVO u\xc5\xbeklaus\xc5\xb3 kalbos darbo grup\xc4\x97 atsako u\xc5\xbe universalias u\xc5\xbeklaus\xc5\xb3 kalbas, i\xc5\xa1gaunant duomenis, i\xc5\xa1skirstytus \xc4\xafvairiose virtualiose observatorijose. Pavyzd\xc5\xbeiui, ADQL (angl. Astronomical data query language)\xc2\xa0\xe2\x80\x93 astronomini\xc5\xb3 duomen\xc5\xb3 u\xc5\xbeklaus\xc5\xb3 kalba, sukurta SQL pagrindu ir papildyta specifin\xc4\x97mis, astronomams reikalingomis galimyb\xc4\x97mis.\n_START_SECTION_\nVOTable (VO lentel\xc4\x97)\n_START_PARAGRAPH_\nVOTable (Virtualios observatorijos lentel\xc4\x97s) darbo grup\xc4\x97 atsakinga u\xc5\xbe apsikeitimo duomenimis standart\xc4\x85 specialaus formato lentel\xc4\x97mis. \xc5\xa0iuo at\xc5\xbevilgiu lentel\xc4\x97 yra informacijos rinkinys XML formate, apra\xc5\xa1antis tiek metaduomenis, tiek ir pa\xc4\x8dius duomenis. VOTable formatas buvo kuriamas taip, kad ji b\xc5\xabt\xc5\xb3 kuo pana\xc5\xa1esn\xc4\x97 \xc4\xaf FITS dvejetain\xc4\x97s lentel\xc4\x97s format\xc4\x85.\n_START_SECTION_\nTeoretik\xc5\xb3 interes\xc5\xb3 grup\xc4\x97\n_START_PARAGRAPH_\n2004 metais sukurta Teoretik\xc5\xb3 (teorini\xc5\xb3) interes\xc5\xb3 grup\xc4\x97 turi u\xc5\xbetikrinti, kad ir teoriniai, modeliuojami duomenys b\xc5\xabt\xc5\xb3 atspindimi IVOA standartuose. \xc5\xa0i grup\xc4\x97 moderuoja atitinkam\xc4\x85 diskusij\xc5\xb3 forum\xc4\x85, s\xc4\x85veikauja su kitomis darbin\xc4\x97mis grup\xc4\x97mis, kuria standartus servisams, dirbantiems su teorini\xc5\xb3 duomen\xc5\xb3 archyvais, vysto priemones, reikalingas teorini\xc5\xb3 duomen\xc5\xb3 ir modeli\xc5\xb3 palyginimui su steb\xc4\x97jimo rezultatais.'